Predkladacia správa

 
Ministerstvo zahraničných vecí a európskych záležitostí Slovenskej republiky predkladá na rokovanie vlády Slovenskej republiky návrh zákona o  rozvojovej spolupráci a o zmene a doplnení niektorých zákonov. 
Návrh zákona sa predkladá na základe Programového vyhlásenia vlády Slovenskej republiky na roky 2012-2016, ktoré v časti 2 „Posilnenie postavenia Slovenskej republiky v Európskej únii a vo svete“ v  kapitole venovanej svetovej politike a multilaterálnym vzťahom uvádza, že sa vláda Slovenskej republiky zameria na zvýšenie efektívnosti, pružnosti a transparentnosti poskytovania rozvojovej pomoci (ODA), s cieľom vytvoriť súčinnosť pri podpore ekonomických aktivít Slovenskej republiky.
Predložený návrh zákona bol vypracovaný v súlade s Plánom legislatívnych úloh vlády Slovenskej republiky na rok 2015, v ktorom je zaradený ako úloha č. 6 v mesiaci máj 2015. 
Súčasná právna úprava  vychádzajúca zo zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, je pre potreby modernej rozvojovej spolupráce nevyhovujúca, nedostatočne upravuje nástroje rozvojovej spolupráce a nezodpovedá požiadavkám a potrebám medzinárodného spoločenstva a trendom v rozvojovej spolupráci.  
V septembri 2013 bola Slovenská republika  prijatá za člena Výboru pre rozvojovú pomoc v rámci Organizácie pre hospodársku spoluprácu a rozvoj (Development Assistance Committee - OECD/DAC).  Členstvo Slovenskej republiky  v OECD/DAC so sebou prinieslo aj potrebu aplikácie štandardov a pravidiel, ktorými sa riadia iné krajiny pri realizácii rozvojovej spolupráce. Z hodnotení systému rozvojovej spolupráce  Slovenskej republiky zo strany OECD/DAC vyplynuli pre Slovenskú republiku odporúčania pre zvýšenie kvality a efektívnosti systému. Pokrok v ich plnení je hodnotený výborom OECD/DAC v pravidelných intervaloch.  Predložený návrh zákona  preto zásadným spôsobom mení  doterajší mechanizmus realizácie oficiálnej rozvojovej pomoci a zavádza do právneho poriadku Slovenskej republiky nové nástroje rozvojovej spolupráce, ktoré môžu efektívnejším spôsobom zabezpečiť udržateľné výsledky v partnerských krajinách. Cieľom  návrhu je upraviť poskytovanie rozvojovej spolupráce, stanoviť jej základné princípy a východiská, upraviť postavenie a pôsobnosť Ministerstva zahraničných vecí a európskych záležitostí Slovenskej republiky a Slovenskej agentúry pre medzinárodnú rozvojovú spoluprácu. 
Týmto návrhom zákona sa zároveň navrhuje novelizovať zákon č. 278/1993 Z. z. o správe majetku štátu v znení neskorších predpisov, zákon č. 80/1997 Z. z. o Exportno-importnej banke Slovenskej republiky v znení neskorších predpisov, zákon č. 483/2001 Z. z. o bankách a o zmene a doplnení niektorých zákonov v znení neskorších predpisov, zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, zákon č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v znení neskorších predpisov a zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov. Novelizácia vyššie uvedených zákonov (s výnimkou novely zákona č. 553/2003 Z. z. a novely zákona č. 474/2005 Z. z.) bezprostredne súvisí  s novo zavádzaným mechanizmom pri realizácii rozvojovej spolupráce. 
          Zákon č. 553/2003 Z. z.  sa navrhuje novelizovať z dôvodu  úpravy platových taríf  zamestnancov pri výkone práce vo verejnom záujme v zahraničí  a  objektivizovaného platového koeficientu. Navrhuje sa pokračovať v používaní platových taríf a objektivizovaného platového koeficientu tak, ako je upravené v účinnom ustanovení § 32e zákona č. 553/2003 Z .z., aby sa zabezpečilo trvalé riešenie pre zamestnancov pri výkone práce vo verejnom záujme. 
Do zákona sa navrhuje vložiť ustanovenie, podľa ktorého sa na účely výpočtu objektivizovaného platového koeficientu, ako aj platových náležitostí pri výkone práce vo verejnom záujme v zahraničí použije platová tarifa zamestnanca pred valorizáciou platnou pre rok 2014. Valorizácia nikdy nemala a nesmela mať vplyv na zahraničný funkčný plat. Preto bol do návrhu predkladaného zákona vložený novelizačný článok VI vrátane osobitných tabuliek s platovými triedami iba pre výkon práce vo verejnom záujme v zahraničí.
Zákon č. 474/2005 Z. z.  sa navrhuje novelizovať z dôvodov potrieb aplikačnej praxe.
Súčasťou predkladaného materiálu sú aj návrhy vykonávacích predpisov, ktoré však majú informatívny charakter, nakoľko budú predmetom samostatného pripomienkového konania po ukončení legislatívneho procesu k návrhu zákona. 
Vplyv návrhu zákona  na rozpočet verejnej správy,  podnikateľské prostredie, sociálne vplyvy, vplyvy na životné prostredie a informatizáciu spoločnosti je vyjadrený v doložke vplyvov.
Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, právnymi aktmi Európskej únie, ako aj s medzinárodnými zmluvami, ktorými je Slovenská republika viazaná.
Návrh zákona nebol predmetom vnútrokomunitárneho pripomienkového konania. Bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov. 
Účinnosť zákona sa navrhuje od 1. januára 2016. 

 

 

 

 

 
Vyhlásenie

 
 
K návrhu zákona Ministerstvo financií Slovenskej republiky predložilo 7 zásadných pripomienok, z ktorých tri boli akceptované, tri boli akceptované čiastočne a jedna bola neakceptovaná. Neakceptovaná pripomienka sa týka § 4, do ktorého žiadalo Ministerstvo financií Slovenskej republiky doplniť povinnosť Ministerstva zahraničných vecí a európskych záležitostí Slovenskej republiky spolupracovať s Ministerstvom financií Slovenskej republiky pri poskytovaní informácií o poskytovanej pomoci, z dôvodu zabránenia duplicitného poskytovania verejných prostriedkov relevantným subjektom. Za týmto účelom Ministerstvo financií Slovenskej republiky navrhovalo vytvorenie osobitnej verejne prístupnej pravidelne aktualizovanej databázy subjektov, ktorým bola poskytnutá rozvojová pomoc. 
 
Na rozporovom konaní s Ministerstvom financií Slovenskej republiky bola zásadná pripomienka prerokovaná, boli poskytnuté doplňujúce a vysvetľujúce informácie, že všetky schválené žiadosti aj so sumami žiadaných a poskytnutých zdrojov vrátane dátumu schválenia, výšky a účelu dotácie a identifikácie konečného prijímateľa dotácie sú pravidelne zverejňované na webovom sídle agentúry (SAMRS). Na základe uvedeného Ministerstvo financií Slovenskej repbuliky na zásadnej pripomienke viac netrvá. Rozpor bol odstránený.   
 
Návrh zákona o rozvojovej spolupráci a o zmene a doplnení niektorých zákonov sa na rokovanie vlády Slovenskej republiky predkladá bez rozporu.